IL POPUL DI DIU IN PERICUL
Sumissions spontaniis
3 1 Alore a mandarin di lui un pôcs di mes, par tratâ la pâs. 2 I diserin: “O sin i fameis dal gran re Nabucodonosor e si butìn in genoglon denant di te. Fâs di nô ce che ti plasarà. 3 Ve, lis nestri cjasis, i tamars dai nestris nemâi, dute la nestre tiere, ducj i cjamps di forment, il besteam minût e grant, ducj i sierais dai nestris campaments a son a tô disposizion. Dopriju daûr che ti semearà ben. 4 Ancje lis nestris citâts, cu la lôr int, a son sot di te. Anìn, e tratilis come che ti pâr e plâs”. 5 Chescj oms si presentarin di Oloferne e i faserin rapuart cussì e cussì. 6 Alore lui, cui siei soldâts, al dismontà jù viers de cueste, al stabilì presidis in dutis lis citâts rinfuarçadis e al prelevà int sielte e trupis in câs di dibisugne. 7 La int di chestis citâts e di chês dulintor i faserin bon acet cun tant di zois e a balarin a sun di tamburei. 8 Ma lui al fiscà instès i lôr santuaris e al taià i boscs sacrâi, conforme dai ordins ch’al veve vût di splantâ ducj i dius dal lûc par obleâ la int a adorâ dome Nabucodonosor e a doprâ ogni mieç par che ogni lenghe e ogni gjernazie lu preas tant che un diu. 9 Al rivà cussì in face di Esdrelon, dongje di Dotain, une borgade metude propit denant de grande cjadene di monts de Gjudee. 10 Si campà jenfri Gjebe e Scitopoli e Oloferne al restà li un mês intîr par tornâ a rifurnî dut lis il so esercit.
fur_Latn fur_Latn fur_Latn